《玉蝴蝶 感春四首 其一》
明代·叶纨纨

满目韶光明丽，东风拂拂，花影悠悠。帘卷重楼十二，禁火初收。

草青青、游人金勒，春寂寂、深院银钩。暗香浮。谁家陌上，几处津头。

凝眸。天涯信断，王孙何处，闺梦多愁。双燕无凭，日长凭遍小红楼。

对莺花、满怀幽怨，临宝镜、几许情柔。空消受，月寒锦帐，香冷衣篝。

作者简介：（1586—1608）明苏州府吴江人，字昭齐。叶绍袁长女，叶小鸾姐。三岁能诵《长恨歌》，十三能诗，书法遒劲有晋人风。嫁袁氏，郁郁不得志。小鸾将嫁而卒，纨纨哭之过哀，发病死。有《愁言集》。